บัวหลวงกรุงไทยแข่ง ชิงเค้กเอสเอ็มอีปีหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กรุงเทพกรุงไทย ตั้งเป้าลุยสินเชื่อเอสเอ็มอี งัดกลยุทธ์ใช้ความสัมพันธ์เชิงลึก และเจาะตลาดต่ำกว่า 100 ล้าน
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า ตลาดสินเชื่อเอสเอ็มอียังมีโอกาสเติบโตอีกมาก โดยในปีหน้าธนาคารตั้งเป้าขยายสินเชื่ออีก 10% จากปีนี้ที่มีจำนวนลูกค้าเพิ่มขึ้นอย่างต่อเนื่อง โดยสิ้นปีธนาคารจะมียอดสินเชื่อโตตามเป้าที่กำหนดไว้ 56% เฉพาะรายกลางมูลค่ากว่า 1 แสนล้านบาท 
“ปีหน้าจะบุกตลาดมากขึ้น เน้นสร้างความสัมพันธ์เชิงลึก หากภาพรวมแบงก์กรุงเทพมีส่วนแบ่งอยู่ 25% โอกาสจะเพิ่มและขยายฐานลูกค้าได้อีกมาก เพราะตลาดเอสเอ็มอียังกว้าง แต่ห่วงผลกระทบจากอุทกภัยน้ำท่วมจะทำให้ลูกค้ารายเล็กเหนื่อย” นายวีระศักดิ์ กล่าว
สำหรับปัญหาน้ำท่วมเริ่มส่งผลกระทบจากภาคธุรกิจกับธุรกิจ ทำให้เก็บเงินได้ช้าลง และแนวโน้มทุกธนาคารจะช่วยขยายเวลาการชำระหนี้ให้ โดยช่วยลดหย่อนในบางกรณี และเพิ่มเงินทุนหมุนเวียน โดยต้นเดือนหน้าจะเห็นคุณภาพลูกค้าชัดขึ้นในด้านความเสียหาย ซึ่งจะเห็นผลกระทบธุรกิจต่อธุรกิจมากขึ้น
นายวีระศักดิ์ กล่าวว่า การแข่งขันด้านราคาธนาคารจะดูเป็นรายกรณี แต่ไม่เชื่อเรื่องการรีไฟแนนซ์ เพราะเป็นตัวทำลายระบบ และเป็นวิธีไม่สร้างสรรค์ ธนาคารเชื่อเรื่องการแข่งขันอย่างยุติธรรม และลูกค้าส่วนใหญ่ที่รีไฟแนนซ์ก็เป็นลูกค้าที่มีปัญหา
นายเวทย์ นุชเจริญ ผู้ช่วยกรรมการผู้จัดการอาวุโส สายงานธุรกิจขนาดกลาง ธนาคารกรุงไทย กล่าวว่า ธนาคารยังคงตั้งเป้าการเติบโตของสินเชื่อในปีหน้าที่ 10% เท่ากับเป้าในปีนี้ แม้ว่าสินเชื่อจนถึงไตรมาส 3 ปีนี้ จะเติบโตไปเกือบ 20% หรือเกินเป้ากว่า 4.5 หมื่นล้านบาท
ทั้งนี้ เนื่องจากแนวโน้มเศรษฐกิจในปีหน้าจะเติบโตลดลง และปัญหาค่าเงินที่เป็นแรงฉุดภาคการส่งออก จึงเตรียมปรับกลยุทธ์ในปีหน้า มุ่งเน้นขยายลูกค้าสินเชื่อรายใหม่ โดยเฉพาะกลุ่มลูกค้าเอสเอ็มอีที่ต้องการวงเงินต่ำกว่า 100 ล้านบาท ให้มีสัดส่วนเป็น 60% จากปัจจุบันอยู่ที่ 40% ภายใน 3 ปี และขยายลูกค้าที่มีบัญชีหรือใช้บริการกับธนาคารอยู่แล้ว แต่ยังไม่เคยขอสินเชื่อเนื่องจากขาดหลักประกัน 
“ในกลุ่มลูกค้าที่ขาดหลักประกัน เราได้เตรียมสินเชื่อแฟกตอริ่ง ซึ่งเป็นสินเชื่อระยะสั้นที่ไม่ต้องใช้สินทรัพย์ค้ำประกันและสินเชื่อซัพพลาย เชน ไว้ให้บริการกับลูกค้า เพราะ สองตัวนี้แทบจะไม่มีความเสี่ยงเลย นอกจากนี้ยังเป็นการดึงคนกลุ่มนี้ให้กลับมาใช้เงินในระบบ ไม่ต้องไปกู้นอกระบบที่มีอัตราดอกเบี้ยแพง ” นายเวทย์ กล่าว
นายเวทย์ กล่าวว่า ในปีหน้าจะเน้นปล่อยสินเชื่อในกลุ่มพลังงานทดแทน สินค้าเกษตรแปรรูป และสินเชื่อโครงการไทยเข้มแข็งเพราะเป็นธุรกิจที่มีอนาคตในระยะยาว อย่างไรก็ตามปัจจัยที่จะต้องระวังคือ เรื่องค่าเงินบาทที่จะส่งผลลบต่อกลุ่มลูกค้าในภาคการส่งออก และเสี่ยงที่จะเกิดเอ็นพีแอลได้ โดยธนาคารจะพยายามดูแลหนี้เสียไม่ให้เกินเป้าที่ 3 %
จากการสำรวจเบื้องต้นในพื้นที่ภาคใต้ พบว่าลูกค้าของธนาคารได้รับผลกระทบ 77 คน และขอความช่วยเหลือแล้ว 400 ล้านบาทนอกจากนี้ธนาคารจะมีการพิจารณาให้สินเชื่อเงินทุนหมุนเวียนและสินเชื่อเพื่อการซ่อมแซม โดยไม่มีการจำกัดวงเงินแต่จะพิจารณาตามความจำเป็น 
“ช่วงนี้เป็นห่วงสถานการณ์ในภาคใต้ โดยเฉพาะกลุ่มผู้ประกอบการธุรกิจโรงแรมและสวนยางพาราที่บางส่วนได้รับผลกระทบทั้งจากค่าเงินและน้ำท่วม เบื้องต้นเราพบว่ามี 77 รายที่ได้รับผลกระทบ และได้มีการขอความช่วยเหลือเข้ามาแล้วประมาณ 400 ล้านบาท ส่วนใหญ่จะเป็นลูกค้าในหาดใหญ่” นายเวทย์ กล่าว